《赠温峤诗》
魏晋·郭璞

兰薄有茝，玉泉产玫。亹亹含风，灼灼猗人。如金之映，如琼之津。

擢翘秋阳，凌波暴鳞。

擢翘伊何，妙灵奇挺。暴鳞伊何，披彩迈景。清规外标，朗鉴内景。

思乐云蔼，言采其颖。

人亦有言，松竹有林。及尔臭味，异苕同岑。义结在昔，分涉于今。

我怀惟永，载咏载吟。

子策骐骏，我案骀辔。进不要声，退不慠位。遗心隐显，得意荣悴。

尚想李严，逍遥柱肆。

言以忘得，交以淡成。同匪伊和，惟我与生。尔神余契，我怀子情。

携手一壑，安知尘冥。

作者简介：（276—324）东晋河东闻喜人，字景纯。博学，好古文奇字，精天文、历算、卜筮，擅长诗赋。西晋末过江，为宣城太守殷祐参军，为王导所重。晋元帝拜著作佐郎，与王隐共撰《晋史》，迁尚书郎。后为王敦记室参军。以卜筮不吉谏阻敦谋反，为敦所杀。后追赠弘农太守。为《尔雅》、《方言》、《山海经》、《穆天子传》作注，传于世。有辑本《郭弘农集》。